ઈશાન ભારતમાં વિજય પછી ભાજપનો વિશ્વાસ વધ્યો છે, જ્યારે કોંગ્રેસના 36 ટકા મત ઘટીને બે ટકા થઈ ગયા છે તે પછી રાહુલ ગાંધીની નેતાગીરી અને ભાજપવિરોધી સેક્યુલર મોરચાની શક્યતા ચર્ચાઈ રહી છે. માર્ક્સવાદીઓને સૌથી વધુ મરણતોલ માર પડ્યો છે અને આંતરિક મતભેદ વધુ ગંભીર બન્યા છે. એપ્રિલમાં એમનું અધિવેશન હૈદરાબાદમાં મળશે. કોંગ્રેસનું મહાઅધિવેશન પણ છે અને આરએસએસની પ્રતિનિધિસભામાં પણ આગામી મહિનામાં મળશે. 2014માં લોકસભાની ચૂંટણીમાં ભાજપને સ્પષ્ટ બહુમતી અને એનડીએની સરકાર આવ્યા પછી 2019માં ભાજપને પરાજિત કરવા માટે ‘ગ્રાન્ડ એલાયન્સ’ ભવ્ય મોરચો ઊભો કરવાના પ્રયાસ શરૂ થયા તેમાં માર્ક્સવાદીઓ મુખ્ય રહ્યા છે. ભૂતકાળમાં એમના નેતા હરકિશન સુરજિત કોંગ્રેસના ચાણક્ય હતા. અત્યારે સીતારામ યેચુરી આ ભૂમિકામાં હતા – અને હશે, પણ કેરળના પ્રકાશ કરાટ કોંગ્રેસ સાથે જોડાણ કરવાના વિરોધી હોવાથી સીતારામ સફળ થયા નહિ. હવે એપ્રિલમાં હૈદરાબાદમાં મળનારા અધિવેશનમાં માર્ક્સવાદીઓ ભાવિ રણનીતિની વિચારણા કરશે. બંગાળનો ગઢ ગુમાવ્યા પછી ત્રિપુરાનો અજેય ગણાતો ગઢ ભાજપે તોડ્યો તેના આઘાતની કળ આસાનીથી વળે તેમ નથી. હવે માત્ર કેરળ હાથમાં છે અને તે ભાજપના નિશાન ઉપર છે.